Kvinne knivstukket på Notodden – mann siktet 
Politiet sier at det ikke er noen relasjon mellom den knivstukne kvinnen og den pågrepne mannen. Den skadede kvinnen ble fløyet med luftambulanse til Ullevål med alvorlige skader etter knivstikkingen sent søndag kveld.  En mann i slutten av tenårene er siktet for grov kroppsskade, og sitter mandag ettermiddag i avhør med politiet, ifølge hans forsvarer Heidi Ysen. – Han erkjenner ikke straffskyld, sier hun til VG. Det er ingen relasjon mellom offeret og den siktede mannen, ifølge politiet. Han ble pågrepet i nærheten av åstedet, som er i sentrum av Notodden. – Det fremstår som tilfeldig.  Er den siktede kjent av politiet fra før? – Vi har vært borti han før ja.  Vitner i saken Operasjonsleder Jan Kristian Johnsrud har tidligere sagt at det er vitner i saken: – Ikke til selve hendelsen, men i tilknytning. Og det blir hentet inn overvåkningsmateriale fra området også. Det er mange etterforskningsskritt å gå gjennom.  Johnsrud ønsker foreløpig ikke si om det er beslaglagt noe våpen.  Sikret spor på mulig gjerningsmann Tidligere i natt forklarte innsatsleder Dale at politiet fortsatt holdt flere hypoteser åpne, og at de sjekket flere adresser. – En person som først ble innbrakt er nå pågrepet og siktet for grov kroppsskade Vi kan ikke utelukke at feil person er pågrepet. Det pågår fortsatt en aksjon, og det gjøres taktiske og tekniske undersøkelser. Det gjøres også overfor den pågrepne mannen.  Mandag sier politiet derimot at det er ingenting som tilsier at de ser etter en annen person.  – Hverken fornærmede eller den pågrepne er foreløpig avhørt. Dette er noe vi tar sikte på å gjennomføre i løpet av dagen. Slik saken står nå er det ingenting som tilsier at vi ser etter en annen gjerningsperson, sier politiadvokat Tine Henriksen. Hadde beskrivelse av gjerningsmann Politiet fikk melding om knivstikkingen 22.09 søndag kveld, og opplyste at de lette etter en gjerningsmann som passet beskrivelsene 18–20-årsalderen, med mørk genser og olabukse.  – Vi har mye ressurser ute, de fleste som er tilgjengelig. Vi har også hund og helikopter ute, fortalte operasjonsleder Johnsrud til VG sent søndag.  Rundt 23.45 opplyste Johnsrud til VG at en person var innbrakt, men at de måtte undersøke om dette er samme mann som de har jaktet på. VGs fotograf på stedet fortalte at politiet ved 23.40-tiden satt håndjern på en mann i sentrum. Han ble også iført en hvit beskyttelsesdress av politiet.                                 Det var denne mannen som senere ble pågrepet.  I 01.30-tiden opplyste politiet at de opprettholdt trykket utover natten for å søke etter antatt gjerningsperson.  Har du bilder eller videoer, tips oss her! Mandag morgen er fortsatt flere steder i Notodden sperret av til politiet er ferdige med sine undersøkelser. 
En kvinne ble søndag kveld knivstukket på Notodden og fløyet til Ullevål sykehus med alvorlige skader. En mann slutten av tenårene er pågrepet og siktet for grov kroppsskade. Det er ifølge politiet ingen relasjon mellom offeret og gjerningsmannen.  Politiet har sikret overvåkningsmateriale og gjør en rekke etterforskningsskritt.